РЕПУБЛИКА БЪЛГАРИЯ
 В И С Ш    С Ъ Д Е Б Е Н    С Ъ В Е Т

ПРОТОКОЛ № 22

от дистанционното заседание чрез видеоконферентна връзка
на Комисия „Съдебна карта, натовареност и съдебна статистика”
към Съдийската колегия на Висшия съдебен съвет,
проведено на 11 октомври 2021 г.

Днес, 11 октомври 2021 г. от 12:00 часа се проведе дистанционно заседание чрез видеоконферентна връзка на Комисия „Съдебна карта, натовареност и съдебна статистика” към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	
ДАНИЕЛА МАРЧЕВА
АТАНАСКА ДИШЕВА- отсъства
ДРАГОМИР КОЯДЖИКОВ 
БОЯН НОВАНСКИ	

От администрацията на Висшия съдебен съвет присъства Камелия Любенова – сътрудник комисия в отдел „САОД“ в дирекция „ИТСС“.

Заседанието протече при следния дневен ред:

1. Предложение във връзка с Проектно искане по линия на Инструмента за техническа подкрепа към главна дирекция „Реформи“ в ЕК.

2. Предложение във връзка с оптимизация дейността на военните съдилища.

3. Предложение във връзка с равномерното разпределение на частните граждански и търговски дела между високонатоварени и нисконатоварени окръжни и апелативни съдилища.

4. Предложение във връзка с решение по протокол № 1/19.01.2021 г., т. 2.2 на СК на ВСС.

5. Предложение във връзка с организацията и дейността на отдел „Статистически анализ и обработка на данни“.
(Отложена с решение по протокол № 16/28.07.2021 г., т.5 на КСКНСС)
По дневния ред: 

1. ОТНОСНО:  Предложение във връзка с Проектно искане по линия на Инструмента за техническа подкрепа към главна дирекция „Реформи“ в ЕК.

Председателят на комисията докладва, че с оглед липсата на решение СК на ВСС и на ПВСС по предложението на КСКНСС за отправяне на искане за техническа подкрепа и след проведени предварителни проучвания и разговори, е налице възможност искането да бъде внесено в ЕК от страна на Министерство на правосъдието. 

След проведеното обсъждане и гласуване на т. 1 от дневния ред с 2 гласа „За“ и 1 гласа „Против“ (г-н Драгомир Кояджиков) 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

1.1. Приема проектното искане по линия на Инструмента за техническа подкрепа към главна дирекция „Реформи“ в ЕК на проект „Повишаване на аналитичния капацитет на Висшия съдебен съвет в областта на планирането и администрирането на съдебната система чрез оптимизиране на статистическата отчетност от дейността на съдилищата в Република България“ да се изпрати на министъра на правосъдието с молба при наличие на възможност проектното искане да бъде отправено до ЕК от страна на МП. 

2. ОТНОСНО: Предложение във връзка с оптимизация дейността на военните съдилища.
	Председателят на комисията докладва, че с решение на СК от 09.06.2020 г. по протокол № 18, т. 15 е отложено произнасянето по направените предложения от работната група, сформирана с решение по протокол № 23/16.07.2019 г., т. 37 на СК на ВСС за преструктуриране на военните съдилища. Решението на съдийската колегия е обусловено от внесен на 08.06.2020 г., законопроект за допълнение в Наказателно-процесуалния кодекс в 44 Народно събрание. Доколкото към този момент 44 Народно събрание е с изтекъл мандат и липсва приемственост в състава на народните представители, е налице основание да се постави отново пред СК въпроса за реформа на съдебната карта досежно военните съдилища. 

След направени обсъждания,

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

2.1.  Отлага разглеждането на точката за следващо заседание на комисията.

3. ОТНОСНО: Предложение във връзка с равномерното разпределение на частните граждански и търговски дела между високонатоварени и нисконатоварени окръжни и апелативни съдилища.

След направени обсъждания, 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
3.1. Намира за необходимо преди внасяне на предложението в заседание на СК на ВСС, да бъде организирана среща с председателя на АС – София, председателя на Софийски градски съд, както и магистрати разглеждащи граждански и търговски дела от СГС, на която да се обсъдят всички конкретни параметри за реализацията на приетото от комисията предложение да бъде преодоляно неравномерното натоварване на съдиите в гражданските отделения на окръжните и апелативните съдилища чрез равномерно разпределение на частни жалби по граждански и търговски дела измежду окръжните и апелативните съдии в страната.
3.2. Срещата с представителите по т.3.1. да се проведе след уточняване на удобен за всички участници ден и час.
3.3. Възлага на председателя на комисията да извърши необходимото за организиране на срещата.

4. ОТНОСНО: Предложение във връзка с решение по протокол № 1/19.01.2021 г., т. 2.2 на СК на ВСС. 

След проведени обсъждания, 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

4.1. Отлага разглеждането на точката за следващо заседание на комисията.

5. ОТНОСНО: Предложение във връзка с организацията и дейността на отдел „Статистически анализ и обработка на данни“.(Отложена с решение по протокол № 16/28.07.2021 г., т.5 на КСКНСС)

Мотиви:
В рамките на дейност 5 от проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“, се предвижда създаването на специализирана информационна система, включваща инструменти за анализ и мониторинг на факторите, свързани със социално-икономическото развитие на съдебните райони и натовареността на съдилищата и прокуратурите /СИСМА/. Реформата на съдебната карта се базира на редица фактори и анализи, изискващи поддържане на актуална информация не само за натовареността на съдебните структури и социално-икономическите фактори за развитие на съдебните райони, но и връзката между тях в национален мащаб. Нужната информация включва структурно-определящи данни за социално-демографското и икономическото развитие на конкретни географски райони, включително данни за натовареността на съдилищата, както и допълнителна информация за конкретни фактори, която дава възможност за по-задълбочен и широко-обхватен анализ на идентифицираните взаимовръзки. Към момента информация се поддържа разпокъсано и в непълен вид от структурите на съдебната власт и на централната администрация. Обработването ѝ изисква значителни човешки ресурси и може да се прилага единствено на интервали от време. Липсата на автоматизиран обмен и обработка води до грешки, нерегулярност и непълнота на данните, особено при необходимост от взимане на важни и навременни решения за оптимизиране дейността на една или повече съдебни структури. Създаването на ЕИСС и интегрирането и със системите на съдебната власт, както и с тези на централната администрация, носещи ключовата информация за обработка на данни за физически и юридически лица, ще позволи наличието на актуална информация, която при натрупване върху социално-икономическите, териториално-административни, административни и географски фактори ще даде възможност за проследяване на развитието на съдебната карта, ще гарантира устойчивост на въведената реформа и ще позволи информирано взимане на решения при бъдещи промени, въз основа на исторически и статистически обосновани нужди. Специализираната информационна система за мониторинг и анализ (СИСМА)  обхваща описателните и всички други налични и бъдещи видове данни в контекста на оптимизираната съдебна карта по Дейност 1 от проекта и избраните за целта критерии, и да съчетае интеграция с ЕИСС, ЕИСПП, ЕДИС, УИС и др. системи, одобрени от ВСС, за целите на ефективното проследяване и визуализиране развитието на съдебните структури в условията на нова съдебна карта. Системата ще дава възможност за обобщено извеждане на справки и визуализиране на тематични карти по зададени формули и норми с оглед на идентифицираните нужди, давайки възможност за оценката на достъпа до правосъдие и натовареността на съдебните структури чрез събиране на различни количествени и качествени показатели. Подобряване на ефективното управление на отделните съдебни структури ще се реализира при наслагване на тази информация спрямо организационна статистика на ниво съдебна структура, а ефикасното управление на съдебната карта се гарантира от наслагването на административно- и експертно-управленската информация спрямo социално-демографската структура на населението, икономическа активност, технологична инфраструктура, предлаганите административни и други публични услуги от публичния и частния сектор и др. СИСМА ще дава възможност за предоставяне на публичен достъп до съществени елементи от съдебната статистика, без да се нарушават съществуващите правила за достъп, попълване и корекция на данните, и по-този начин ще гарантира по-голяма прозрачност на управлението в съдебната власт. С оглед на цялостното функциониране на системата, ще бъде гарантирана и необходимата интеграция и обмен на данни с външни информационни системи, одобрени от Висшия съдебен съвет и имащи отношение към изследваните критерии за развитие качеството на правосъдието. При постъпване на информация от УИС/ЕИСС същата ще се обработва в реално време. При интеграцията с другите ИС на съдебната система или ДА, обработката на информацията ще се извършва с оглед на интервалите от време, на които може да бъдат получавани данните – в реално време или в определен срок/интервал. 
	Предвид факта, че СИСМА към настоящият момент е в процес на изграждане, както и предвид факта, че ПВСС не взе решение за отправяне на искане до ЕК по реда на Регламент (ЕС) № 2021/240 за създаване на Инструмент за техническа подкрепа „Повишаване на аналитичния капацитет на Висшия съдебен съвет в областта на планирането и администрирането на съдебната система чрез оптимизиране на статистическата отчетност от дейността на съдилищата в Република България и усъвършенстване на правилата и системата за измерване на натовареността на съдилищата“, от ключово значение е да се предприемат стъпки към обезпечаване на дейността на отдел „Статистически анализ и обработка на данни“ в АВСС. Тази необходимост е продиктувана не само от спецификата на данните в СИСМА, с които ще следва да се борави от страна на служителите в отдела, но и от незадоволителното към този момент ниво на експертен анализ на статистическите данни, събирани в органите на съдебната власт. На практика, образователните и квалификационни изисквания към служителите, така както те са регламентирани в утвърдените понастоящем длъжностни характеристики, не обезпечават в нужната степен качественото изпълнение на задълженията по анализ и обработка на статистическите данни. Не само осигуряването на дейностите по статистически анализ са важни в случая. Обработката на статистически данни също изисква необходимите образователни и квалификационни умения, които не бива да се изчерпват с умения за съставяне на таблици в екселски формат за постъпили и свършени дела. 
Задължително е отдела да бъде обезпечен със специалисти, които да притежават нужните знания и умения за статистическа отчетност, събирана посредством актуални способи, в следствие на което осигуряване на точни, достоверни и обективни статистически данни, а именно: изработване на математико – статистически модели и верификация на данни; извършване на скрининг и логически оглед на емпирични данни за целите на съдебната статистика анализ на процеса по извличането и обобщаването на статистическите данни, отчитащи дейността на съдилищата в Република България; изготвяне на анализи, съдържащи фактически констатации за натовареността; анализ и оценка на първична и вторична информация, необходима за изготвяне на справки и становища, необходими за дейността на постоянни комисии на ВСС; визуализация на обработените статистически данни и моделирането им в различни разрези и филтрирани извадки. 
В тази връзка и след като прегледа съществуващите длъжностни характеристики на служителите в отдел „Статистически анализ и обработка на данни“, както и като съобрази, че съгласно чл.64, ал.4, т.11 от ПОДВССАВСС главният секретар е задължен да създаде условия за нормална и ефективна работа на членовете на ВСС и на администрацията, комисията намира, че следва да се изиска от Главния секретар на АВСС да предприеме незабавни стъпки към утвърждаване на следните изисквания по длъжности, както следва:

1. Началник отдел „Статистически анализ и обработка на данни“: 

Образование: висше.
Образователно-квалификационна степен: магистър в областта на статистиката и математиката.
Специалност: „Статистика“, „Приложна статистика“, „Статистика и иконометрия“, „Статистика и финансова иконометрия“ или друга в сферата на статистиката и математиката.
Професионален опит: не по-малко от от 5 (пет) години  трудов стаж на подобна длъжност в сферата на статистиката.
Допълнителна квалификация/обучение: работа с компютърни системи за създаване и редактиране на електронни таблици и база данни, текстообработка, електронна поща, Интернет; както и компютърни системи за манипулиране с емпирични данни и статистически анализ в графична среда, изработване на математико-статистически модели, извършване на скрининг и логически анализ на емпирични данни, анализ на процеса по извличане и обобщаване на статистически данни, анализ и оценка на първична и вторична информация, визуализация на обработените статистически данни и моделирането им в различни разрези и филтрирани извадки и др.
	2. Главен експерт „Статистически анализ“ :
Образование: висше.
Образователно-квалификационна степен: магистър в областта на статистиката /икономиката/,  и математиката.
Специалност: „Статистика“, „Приложна статистика“, „Статистика и иконометрия“, „Статистика и финансова иконометрия“ или друга в сферата на статистиката и математиката.
Професионален опит: не по-малко от 2 (две) години  трудов стаж на подобна длъжност в сферата на статистиката.
Допълнителна квалификация/обучение: работа с компютърни системи за създаване и редактиране на електронни таблици и база данни, текстообработка, електронна поща, Интернет; както и компютърни системи за манипулиране с емпирични данни и статистически анализ в графична среда, изработване на математико-статистически модели, извършване на скрининг и логически анализ на емпирични данни, извличане и обобщаване на статистически данни, анализ и оценка на първична и вторична информация, визуализация на статистически данни и моделирането им в различни разрези и филтрирани извадки и др.
	3. Старши експерт „Статистически анализ“:
Образование: висше.
Образователно-квалификационна степен: бакалавър/магистър в областта на икономиката
Специалност: „Статистика“, „Приложна статистика“, „Статистика и иконометрия“, „Статистика и финансова иконометрия“ или друга в сферата на статистиката. 
Професионален опит: не по-малко от 2 (две) години  трудов стаж на подобна длъжност в сферата на статистиката.
Допълнителна квалификация/обучение: работа с компютърни системи за създаване и редактиране на електронни таблици и база данни, текстообработка, електронна поща, Интернет; както и компютърни системи за манипулиране с емпирични данни и статистически анализ в графична среда, изработване на математико-статистически модели, извършване на скрининг и логически анализ на емпирични данни, извличане и обобщаване на статистически данни, анализ и оценка на първична и вторична информация, визуализация на статистически данни и моделирането им в различни разрези и филтрирани извадки и др.
	4.Младши експерт „Статистически анализ“ /да се трансформира при възможност съществуваща щатна бройка/
Образование: висше.
Образователно-квалификационна степен: бакалавър/магистър в областта на икономиката, математиката, стопанско-правни науки
Професионален опит: не по-малко от 2 (две) години  трудов стаж на подобна длъжност в сферата на статистиката.
Допълнителна квалификация/обучение: работа с компютърни системи за създаване и редактиране на електронни таблици и база данни, текстообработка, електронна поща, Интернет; както и компютърни системи за манипулиране с емпирични данни и статистически анализ в графична среда, извличане и обобщаване на статистически данни, анализ и оценка на първична и вторична информация, визуализация на статистически данни и др.
 	Въз основа на изложените мотиви и с пълно мнозинство на присъстващите членове, 
Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

5.1. УКАЗВА на главния секретар на АВСС, че в най-кратък срок следва да се предприемат всички необходими действия съгласно чл.355, ал.5, т.2 вр.т.1 ЗСВ и чл.64, ал.4, т.11 вр.т.2 от ПОДВССАВСС, за обезпечаване организацията и дейността на отдел „Статистически анализ и обработка на данни“ със специалисти, отговарящи на изисквания за образование, квалификация, умения и опит, съгласно мотивната част на настоящото решение.

ПРЕДСЕДАТЕЛ НА
КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“: / п /	

                          ДАНИЕЛА МАРЧЕВА